Kalavská, Andrea, ministerka zdravotníctva SR (2018-05-11):
Dobré ráno. Vážený pán predsedajúci, vážení prítomní, je to také čudné, včera som dostala otázky na predkladanú novelu od pani poslankyne Simony Petrík, ktorá teda položila pár otázok, nie je tu. Ja som ochotná jej to samozrejme zodpovedať, pretože slušnosť mi tak káže. V rámci predkladanej novely my ošetrujeme vlastne rezidentský program. Ja by som na tomto mieste možno pre tých, ktorí sú tu prítomní, a pre pani poslankyňu chcela povedať, že tento rezidentský program nemá byť ako sociálny program pre určitú skupinu lekárov, ale bol kreovaný za účelom toho, aby sme dosaturovali lekárov na miestach, kde nám títo lekári chýbajú. Na začiatku rezidentský program bol financovaný z európskych financií, z eurofondov a to bolo v roku 2014. Od roku 2016 je tento program financovaný z kapitoly ministerstva zdravotníctva. My v súčasnosti sme vnímali, že tam teda sú niektoré nezhody a teda lekári sa nám sťažovali na niektoré komplikácie. Tak predkladanou novelou my reflektujeme na ich požiadavky a snažíme sa vlastne tieto požiadavky vyriešiť. Dovolím si povedať, že predkladáme novelu bez rozporu a dohodli sme sa aj s odborármi, s lekármi, so vzdelávacími ustanovizňami na komplexnom znení danej novely. A čo sa tu stále pertraktuje a to bola asi základná otázka pani poslankyne ohľadne retroaktivity a nejakých finančných alebo finančného odškodnenia, čo musia platiť participanti rezidentského štúdia, tak v predkladanej novele sa retroaktivita úplne zrušuje, resp. má, tie dámy, ktoré v minulosti mohli byť, alebo mohli štúdium rezidentské prerušiť maximálne na dva roky, podľa novej novely môžu, alebo páni aj dámy môžu rezidentské štúdium prerušiť z dôvodu materskej, rodičovskej dovolenky na neobmedzený čas, z dôvodu dlhodobej PN na neobmedzený čas a ešte je tam pridaný aj faktor osobitého zreteľa, kedy sa môže prerušiť rezidentské štúdium, resp. tie podmienky, ktoré sú tam, sa teda de facto nemusia úplne dodržiavať. Čiže dovolím si tvrdiť, že táto novela je dosť sociálna, dosť ústretová aj voči matkám, ženám, ktoré sú na rodičovskej dovolenke. To je teda odpoveď. Druhá odpoveď na otázku je tá, či plánujeme zaradiť do rezidentského programu aj iné špecializácie, ako je všeobecný lekár a pediater. Už sme zaradili, už sa tak stalo. Od 1. februára sme vypísali rezidentské miesta na všeobecného lekára, pediatra a pedopsychiatra. V predkladanej novele tiež definujeme, že budeme dvakrát ročne vypisovať chýbajúce špecializácie na stránke ministerstva zdravotníctva, aby sa záujemcovia o daný študijný odbor mohli prihlásiť. Bude to, ako sme už spomínali, na úrovni VÚC z toho titulu, že chcem zopakovať, že tento program je koncipovaný na to, aby sme dosaturovali lekárov do chýbajúcich regiónov. Čiže budú sa nám lekári hlásiť do VÚC-ečiek na úrovni VÚC a za presne definovaných podmienok samozrejme môžu do tohoto programu vstúpiť. Nepovažujem to za diskriminujúce, ale zase chcem upozorniť, tento zákon je daný na to, aby sme dosaturovali lekárov. Ak niekto s týmito podmienkami nesúhlasí, alebo sa mu nepáčia, stále má možnosť prihlásiť sa do špecializačného štúdia klasickou formou, nie formou rezidentského programu. Som sa aj pýtala českých kolegov, ako funguje český rezidentský program, pretože som tu včera mala otázku, či sa nechceme ani my inšpirovať. Samozrejme máme ho prečítaný, máme ho rozdiskutovaný s českými kolegami a nepovažujú ho ani českí kolegovia za nejak super úspešný. Čiže niečo samozrejme môžeme prebrať od nich, niečo sme prebrali, resp. diskutovali, ale nemyslím si, že všetko musíme opakovať po susedských krajinách, alebo niektorých krajinách, ktoré sú v našom okolí. Dúfam, že som, ďalšia otázka myslím, že bola, že teda či je možnosť zamestnať sa na čiastočný úväzok. Áno, je tam možnosť zamestnať sa na čiastočný úväzok. Čiže ja si dovolím tvrdiť, že predkladaná novela odpovedá, reflektuje a vyhovuje skoro všetkým otázkam alebo námietkam, ktoré doteraz v regióne boli od roku 2014, keď sa prvýkrát spustil rezidentský program a vracanie finančných prostriedkov ministerstvo zdravotníctva od nikoho doteraz nechcelo. Tie prostriedky, ktoré mali rezidentky vrátiť, bolo to z kapitoly ešte eurofondov a to má v gescii ministerstvo školstva. My v súčasnosti samozrejme nechceme, aby tieto dámy, keďže vstúpili do rezidentského programu za starých podmienok v rámci čerpania európskych fondov, nejako na tom tratili. Rokujeme s ministerstvom školstva, rokujeme so vzdelávacími ustanovizňami, aby tieto finančné prostriedky nemuseli platiť. Ďakujem, to je asi tak všetko. Ďakujem pekne.